CELEX: 32020D1016
Language: lt
Date: 1592956800000
Title: Europos Centrinio Banko sprendimas (ES) 2020/1016 2020 m. birželio 24 d. kuriuo nustatomas Europos Centrinio Banko ir Hrvatska narodna banka glaudus bendradarbiavimas (ECB/2020/31)

13.7.2020   
               
               
                  LT
               
               
                  Europos Sąjungos oficialusis leidinys
               
               
                  LI 224/4
               
            
         EUROPOS CENTRINIO BANKO SPRENDIMAS (ES) 2020/1016
         2020 m. birželio 24 d.
         kuriuo nustatomas Europos Centrinio Banko ir Hrvatska narodna banka glaudus bendradarbiavimas (ECB/2020/31)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 7 straipsnį,
         kadangi:
         
                     (1)
                  
                  
                     2019 m. gegužės 27 d. Kroatijos Respublika pranešė Europos Centriniam Bankui (ECB) apie prašymą nustatyti ECB ir Hrvatska narodna banka (toliau – HNB) glaudų bendradarbiavimą pagal Reglamento (ES) Nr. 1024/2013 7 straipsnį;
                  
               
                     (2)
                  
                  
                     2019 m. liepos 12 d. ir 2020 m. balandžio 7 d. Kroatijos Respublika priėmė atitinkamus nacionalinės teisės aktus, siekdama užtikrinti, kad HNB privalės patvirtinti visas ECB reikalaujamas priemones prižiūrimų subjektų atžvilgiu, ir kad teisės aktai, kuriuos ECB priėmė pagal Reglamentą (ES) Nr. 1024/2013, yra privalomi ir vykdytini Kroatijos Respublikoje. ECB įvertino šiuos teisės aktus, taip pat atsižvelgdamas į jų praktinį įgyvendinimą;
                  
               
                     (3)
                  
                  
                     2020 m. birželio 5 d. ECB užbaigė išsamų tam tikrų Kroatijos Respublikoje įsteigtų kredito įstaigų vertinimą. Tą pačią dieną HNB patvirtino atlikto išsamaus vertinimo rezultatus;
                  
               
                     (4)
                  
                  
                     2020 m. birželio 16 d. ECB informavo Kroatijos Respubliką apie prašymo nustatyti glaudų bendradarbiavimą preliminarų įvertinimą, suteikdamas galimybę Kroatijos Respublikai pateikti savo nuomonę. Kroatijos Respublika atsakymą pateikė 2020 m. birželio 20 d., sutikdama su vertinimu ir nepateikdama jokių pastabų;
                  
               
                     (5)
                  
                  
                     vadovaujantis Sprendimo ECB/2014/5 (2) 5 straipsnio 1 dalimi, ECB padarius išvadą, kad Reglamento (ES) Nr. 1024/2013 7 straipsnio 2 dalies a–c punktuose nustatytų sąlygų yra laikomasi, ECB priims prašymą pateikusiai valstybei narei skirtą sprendimą, kuriuo nustatomas glaudus bendradarbiavimas;
                  
               
                     (6)
                  
                  
                     Sprendimo ECB/2014/5 5 straipsnio 2 dalyje numatyta, kad sprendime, kuriuo nustatomas glaudus bendradarbiavimas, turėtų būti aprašomos priežiūros uždavinių perdavimo ECB sąlygos ir glaudaus bendradarbiavimo pradžios data,
                  
               PRIĖMĖ ŠĮ SPRENDIMĄ:
         
            1 straipsnis
            ECB ir Hrvatska narodna banka glaudaus bendradarbiavimo nustatymas
            
               1.   Remdamasis Kroatijos Respublikos pateikta informacija, ECB daro išvadą, kad yra laikomasi Reglamento (ES) Nr. 1024/2013 7 straipsnio 2 dalies a–c punktuose įtvirtintų sąlygų glaudžiam bendradarbiavimui su HNB nustatyti.
            
            
               2.   Vadovaujantis Reglamento (ES) Nr. 1024/2013 7 straipsnio 2 dalimi, šiuo sprendimu nustatomas ECB ir HNB glaudus bendradarbiavimas uždaviniams Reglamento (ES) Nr. 1024/2013 4 straipsnio 1 dalyje, 4 straipsnio 2 dalyje ir 5 straipsnyje nurodytose srityse vykdyti Kroatijos Respublikoje įsteigtų prižiūrimų subjektų atžvilgiu.
            
         
         
            2 straipsnis
            Apibrėžtys
            Šiame sprendime vartojamos Europos Centrinio Banko reglamente (ES) Nr. 468/2014 (ECB/2014/17) (3) pateiktos apibrėžtys.
         
         
            3 straipsnis
            Pareiga geranoriškai bendradarbiauti ir keistis informacija
            Nuo šio sprendimo taikymo pradžios dienos ECB ir HNB turi geranoriškai bendradarbiauti ir privalo keistis informacija pagal Reglamento (ES) Nr. 1024/2013 6 straipsnio 2 dalį.
         
         
            4 straipsnis
            ECB ir HNB glaudaus bendradarbiavimo pradžios diena
            
               1.   ECB ir HNB glaudaus bendradarbiavimo pradžios diena yra 2020 m. spalio 1 d.
            
            
               2.   Nepaisant 1 dalies, Kroatijos Respublikoje įsteigtų prižiūrimų subjektų svarbos nustatymo tikslais pagal Reglamento (ES) Nr. 468/2014 (ECB/2014/17) 110 straipsnį ECB ir HNB glaudaus bendradarbiavimo pradžios diena laikoma šio sprendimo taikymo pradžios diena.
            
         
         
            5 straipsnis
            Priežiūros uždavinių perdavimo ECB sąlygos
            
               1.   Nuo 2020 m. spalio 1 d. Kroatijos Respublikoje įsteigtų prižiūrimų subjektų atžvilgiu ECB vykdo uždavinius Reglamento (ES) Nr. 1024/2013 4 straipsnio 1 dalyje, 4 straipsnio 2 dalyje ir 5 straipsnyje nurodytose srityse.
            
            
               2.   Atitinkamai nuo tos dienos:
               
                           a)
                        
                        
                           HNB atstovas dalyvauja ir naudojasi balsavimo teisėmis Priežiūros valdyboje pagal Reglamento (ES) Nr. 1024/2013 26 straipsnį;
                        
                     
                           b)
                        
                        
                           HNB atstovas dalyvauja ir, jei taikytina, naudojasi balsavimo teisėmis Priežiūros valdybos iniciatyviniame komitete pagal Europos Centrinio Banko priežiūros valdybos darbo reglamento 11 ir 12 straipsnius (4);
                        
                     
                           c)
                        
                        
                           su prudencine priežiūra susijusiais politikos klausimais HNB atstovai dalyvauja kituose komitetuose ir struktūriniuose padaliniuose, kurie padeda ECB vykdant Europos Centriniam Bankui Reglamentu (ES) Nr. 1024/2013 pavestus uždavinius, laikydamiesi jų vidaus taisyklių.
                        
                     
            
               3.   Nukrypstant nuo 2 dalies, nuo šio sprendimo taikymo pradžios dienos HNB atstovas Priežiūros valdyboje dalyvauja ir naudojasi balsavimo teisėmis, kai ECB svarsto priimamus nurodymus dėl Kroatijos Respublikoje įsteigtų svarbių prižiūrimų subjektų nustatymo pagal Reglamento (ES) Nr. 468/2014 (ECB/2014/17) 110 straipsnį.
            
            
               4.   Pranešus apie ECB nurodymus, skirtus HNB dėl Kroatijos Respublikoje įsteigtų svarbių prižiūrimų subjektų nustatymo pagal Reglamento (ES) Nr. 468/2014 (ECB/2014/17) 110 straipsnį, HNB, vadovaudamasis Reglamento (ES) Nr. 468/2014 (ECB/2014/17) 115 straipsnio 3 dalimi, paskiria atitinkamų jungtinių priežiūros grupių koordinatorių padėjėjus ir apie šiuos paskyrimus nedelsdamas informuoja ECB.
            
            
               5.   Pranešus apie ECB nurodymus, skirtus HNB dėl Kroatijos Respublikoje įsteigtų svarbių prižiūrimų subjektų nustatymo pagal Reglamento (ES) Nr. 468/2014 (ECB/2014/17) 110 straipsnį, HNB pagal Reglamento (ES) Nr. 468/2014 (ECB/2014/17) 48 straipsnį nustato, kad formaliai pradėtos priežiūros procedūros, kurių metu turi būti priimamas sprendimas, tačiau kurios negali būti užbaigtos iki 2020 m. spalio 1 d., laikytinos nebaigtomis procedūromis. Nustatant nebaigtas procedūras, nustatomos procedūros, susijusios su uždavinių vykdymu Reglamento (ES) Nr. 1024/2013 4 straipsnio 1 dalies a punkte ir 4 straipsnio 1 dalies c punkte nurodytose srityse.
            
         
         
            6 straipsnis
            Įsigaliojimas
            Šis sprendimas įsigalioja 14 dieną po jo paskelbimo Europos Sąjungos oficialiajame leidinyje.
         
         
            Priimta Frankfurte prie Maino 2020 m. birželio 24 d.
            
               
                  ECB Pirmininkė
               
               Christine LAGARDE
            
         
         
            (1)  OL L 287, 2013 10 29, p. 63.
         
            (2)  2014 m. sausio 31 d. Europos Centrinio Banko sprendimas 2014/434/ES dėl glaudaus bendradarbiavimo su dalyvaujančių valstybių narių, kurių valiuta nėra euro, nacionalinėmis kompetentingomis institucijomis (ECB/2014/5) (OL L 198, 2014 7 5, p. 7).
         
            (3)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).
         
            (4)  Europos Centrinio Banko priežiūros valdybos darbo reglamentas (OL L 182 2014 6 21, p. 56).